google/wiki40b huggingface dataset:
Vincent Jay

Maailma karikavõistlustel

Maailma karikavõistlustel osales Jay esimest korda 23. märtsil 2006 Oslos 10 km distantsil ja sai 104 osaleja seas 65. koha. Esimest korda jõudis ta punktikohale 7. detsembril 2007 sprindietapil Saksamaal Hochfilzenis 30. kohaga. Esimest korda jõudis ta 10 parema hulka 2008. aasta detsembris Hochfilzenis 12,5 km jälitussõidus 10. kohaga. 11. märtsil 2009 sai ta eelolümpial Vancouveris esimese MK-etapivõidu: 20 km eraldistardiga sõidus täpse laskmisega.
Maailma karika üldarvestuses oli ta 2008. aastal 83., 2009. aastal 29. ja 2010. aastal 15.
Ta on osalenud 17. märtsi 2010 seisuga 60 maailma karika etapil ja jõudnud esikolmikusse 4 korral. 2 MK-etappi on ta võitnud, ühe eraldistardis ja ühe sprindis. Jälitussõidus on ta tulnud 2 korda kolmandaks. Teatesõidus on ta MK-etappidel saavutanud 1 esimese, 2 teist ja 1 kolmanda koha.
Holsbeek

Osavallad

Holsbeek, Kortrijk-Dutsel, Nieuwrode ja Sint-Pieters-Rode.
Metsepole madalik

Metsepole madalik on Eesti maastikurajoon, mille pindala on 258 km². Madalik asub Eesti ja Läti piirialal; suurem osa jääb Läti territooriumile. Ka Lätis nimetatakse seda Metsepole madalikuks. Halduslikult jääb madalik Pärnu maakonda.
Madaliku pinnamoodi ilmestavad nõrgalt lainjad moreenitasandikud, madalad voorjad künnised ja jõgede moldorud.
Nora Toots

Nora Toots (sündinud 1930) on inglise keele õpetaja, õppejõud, õpikute autor, tõlkija, toimetaja ning Tartu Ülikooli emeriitdotsent.

Õpingud ja töö

Nora Toots on pärit Petserist. Ta on õppinud Pärnu Koidula Gümnaasiumis, Heino Elleri nimelises Tartu Muusikakoolis klaverit ning Tartu Ülikoolis inglise ja vene filoloogiat.  Nora Toots laulis Tartu Ülikooli Naiskooris ja Tartu Ülikooli Naiskoori vilistlaskooris. 
Nora Toots on õpetanud vene keelt Raatuse Gümnaasiumis, inglise ärikeelt Tartu Kommertsgümnaasiumis, inglise keelt ja foneetikat Tartu Ülikoolis.

Tunnustused

Tartu Ülikool on tunnustanud Nora Tootsi tööd ülikooli väikese medaliga,  mis antakse töötajatele, kes on ülikoolis edukalt töötanud vähemalt 10 aastat, ning teisi isikuid Tartu Ülikoolile pikaajalise koostöö raames osutatud suurte teenete eest.
Jääjärv

Jääjärv (ka liustikujärv) on jahe seisuveekogu, mis on tekkinud mandrijää või mäeliustiku sulamisest.  
Jääjärvedes settivad mitmesugused purdsetted. Eesti alal olnud jääjärvedes on settinud sageli näiteks viirsavi.
Tautomeerid

Tautomeerid on isomeersed orgaanilised ühendid, mis kergesti lähevad teineteiseks üle tasakaalulise aatomi või rühma migreerumise tõttu. Seda protsessi nimetatakse tautomerisatsiooniks. Sagedaim tautomeeria liik on prototroopia; seda põhjustab ühe prootoni asukoha muutumine molekulis. Tautomeeria on kahe isomeeri teineteiseks üleminek aatomi või rühma migreerumise tõttu, see on  struktuuriisomeeria erijuhtum.
Lahustes, milles tautomeeria reeglina avaldub, saavutab tautomeeride suhe tasakaalulise väärtuse. Viimane sõltub mitmetest faktoritest nagu temperatuur, solvent, ja pH.  Tavaliselt ei ole  tautomeerid üksteisest eraldatavad ja seetõttu ei ole mõistlik vastandada üksikute tautomeeride omadusi. Kõige enam on tuntud keto-enooltautomeeria, mille puhul on tautomeerseteks vormideks küllastamata alkohol (enool) ja ketoon. Glükoosi lahus sisaldab alati viit tautomeeri.
Tautomeerid etendavad olulist rolli paljudes orgaanilise sünteesi ja bioprotsessides.
Wu Po-hsiung

Wu Po-hsiung (lihtsustatud hiina 吴伯雄; traditsiooniline hiina 吳伯雄; pinyinis Wú Bóxióng; sündinud 19. juunil 1939) on Hiina Vabariigi poliitik.
Ta oli Taibei linnapea 1988-1990. 7. aprillist 2007 26. juulini 2009 oli ta Kuomintangi esimees.
Ta on Fo Guang Shani budistliku liikumise aktiivne liige.
Udo Josia

Elulugu

Ta õppis Viljandi 2. Keskkoolis, kus 1948.aastal asutas põrandaaluse koolinoorte vastupanuvõitluse organisatsiooni Triumviraat kuuludes selle juhatusse. Triumviraat oli ülesehitatud kolmikute põhimõttel: iga uus liige pidi värbama kolm uut liiget, teades vanadest liikmetest ainult seda, kes tema organisatsiooni värbas. 1948. aasta hilissügisel korraldas Triumviraat Viljandi 1. ja 2. Keskkooli lõpumärkide sisseõnnistamise. Märkidel oli sinimustvalge ja Kaitseliidu kotkas. 
Viljandi maakonna julgeoleku (MGB) ülem kapten Edgar Tomusk vahistas Udo Josia 30. detsembril 1948 Viljandis tema kodus. 24. juunil 1949 mõistis Eesti NSV Siseministeeriumi Vägede Sõjatribunal talle Vene NFSV Kriminaalkoodeksi paragrahvide 58-1a ja 58-11 alusel 25. aastase vabadusekaotuse ühes õiguste kaotamisega viieks aastaks ja kogu vara konfiskeerimise. Vangistuses Kasahstanis Karaganda oblastis Džeskazganis Steplagis. Vabanes 23. veebruaril 1955, kui teatati karistuse vähendamisest 25. aastalt kuuele aastale.
Märtsis 1955 jõudis tagasi Eestisse. 1961 lõpetas Viljandi Töölisnoorte Keskkooli ja 1963 kaugõppes Võru Tööstustehnikumi. Töötas tootmiskoondises "Talleks" Viljandis olles 1982-1999 selle direktor. 1999. aastal siirdus pensionile. 
Eesti vabanedes asus koondama vastupanuvõitluses osalenud koolikaaslasi. Eesti Endiste Poliitvangide Liidu asutajaliige, oli selle juhatuse liige alates 1990. aastast. Endiste Poliitvangide Viljandimaa Ühingu asutajaliige ja selle esimene esimees. Sai 2001. aastal president Lennart Merilt Riigivapi IV klassi teenetemärgi.
2004. aastal ilmus Udo Josia koostatud ülevaateteos Eesti koolinoorte vastupanuorganisatsioonidest 1944-1954 - "Saatusekaaslased".
Josia on maetud Viljandi Pauluse kalmistule.
Tim Duncan

Timothy Theodore Duncan (sündinud 25. aprillil 1976 USA Neitsisaartel Christianstedis) on USA endine korvpallur.
Duncan tegeles noorena ujumisega ja hakkas korvpalli harrastama üheksandas klassis pärast seda, kui orkaan hävitas tema kodulinnas Saint Croix's ainsa olümpiamõõtmetes ujumisbasseini. Kolledži ajal kuulus ta Wake Foresti Ülikooli meeskonda.
Duncan valiti 1997. aasta NBA draft '​is esimesena. Sel aastal ta hakkas mängima San Antonio Spursis, kuhu jäi kogu oma karjääri ajaks.
Duncan võitis karjääri jooksul palju auhindu. Esimesel hooajal NBA-s (1997/98) valiti ta aasta uustulnukaks. Ta tuli Spursiga viiel korral NBA meistriks (aastatel 1999, 2003, 2005, 2007 ja 2014). Kolmel korral valiti ta NBA meistrivõistluste finaalmängude väärtuslikumaks mängijaks (1999, 2003, 2005). Hooaegadel 2001/02 ja 2002/03 võitis Duncan NBA põhihooaja kõige väärtuslikuma mängija auhinna. Ta kuulus 15 korral NBA tähtede mängule ja kaheksal korral NBA parimate kaitsjate sekka (NBA All-Defensive Team) ning valiti kümnel korral NBA põhihooaja sümboolsesse koosseisu. 2000. aastal valiti ta NBA tähtede mängu kõige väärtuslikumaks mängijaks.
Ta lõpetas karjääri 2016. aasta juulis.
Duncan mängis Spursi eest 1392 kohtumises ning viskas neis keskmiselt 19 punkti ja võttis 10,8 lauapalli. Oma karjääri jooksul viskas ta kokku 26 496 punkti, millega ta paikneb NBA kõigi aegade edetabelis 14. kohal. Temast enam lauapalle on karjääri jooksul rohkem hankinud ainult Wilt Chamberlain, Bill Russell, Kareem Abdul-Jabbar, Elvin Hayes ja Moses Malone.
Ta kuulus USA koondisesse 2004. aasta suveolümpiamängudel, kus saadi pronksmedal.
Tema hüüdnimi oli "Slam Duncan".
Duncanil on kaks õde Cheryl ja Tricia. Tricia esindas 1988. aasta suveolümpiamängude ujumisvõistlustel USA Neitsisaari.
Tartu Puškini Gümnaasium

Ajalugu

Tartu Puškini Gümnaasiumi sünniaastaks loeti 1899. aastat, mil loodi Tartu Puškini nimeline Tütarlaste Gümnaasium, seega oli see Tartu vanim gümnaasium. 1999. aastal tähistati kooli 100. aastapäeva konverentsiga. Gümnaasium oli tähtsal kohal Eesti vene haritlaskonna arengus.
Tütarlaste gümnaasium evakueeriti 1919. aastal Voroneži ja lõpetas tegevuse Tartus. 1945. aastal avati aga Lina tänaval uus venekeelne kool, Tartu 4. Keskkool, mis 1948. aastal kolis Tartu Puškini nimelise Tütarlaste Gümnaasiumi renoveeritud hoonesse Riia tänaval. 1997. aastal nimetati kool ümber Tartu Puškini Gümnaasiumiks.
2002. aastal liideti Tartu Puškini Gümnaasiumiga senine Raadi gümnaasium.
Tiit Raid

Elulugu

Tiit Raid on Lembit Raidi poeg.
Lõpetas 1972 Tartu 5. Keskkooli ja 1977 TÜ; bioloogiakandidaat (1986, TÜ), väitekiri "Räime varaste arengujärkude ökoloogia Läänemere kirdeosas", Ph.D. (1998, Helsingi Ülikool), väitekiri "Herring in the North-Eastern Baltic Sea in the 1970–1990s: Ecology, Stock Structure and Fishery". Täiendas end 1991–92 Edinburghi ja Aberdeeni ning 1994 Aberdeeni Ülikoolis. 1977–85 Läänemere Kalamajanduse Teadusliku Uurimise Instituudi Tallinna osakonna nooremteadur ja 1986–91 sektori juhataja, 1985–86 Eesti Teaduste Akadeemia Termofüüsika ja Elektrofüüsika Instituudi Läänemere osakonna nooremteadur, 1991–92 Eesti Kalandusinstituudi laborijuhataja, 1992–2000 Eesti Mereinstituudi töönduslike varude sektori juhataja, 2001– Eesti Mereinstituudi vanemteadur.
Temal on kaks poega: Hannes ja Tõnis.

Teadustöö

Uurimisvaldkond: räime ökoloogia uuringud Läänemere kirdeosas: räimepopulatsioonide täiendi kujunemise mehhanismid; räime populatsiooniline struktuur; populatsioonide dünaamika seaduspärasused; räimevarude hindamine ja prognoos. Rahvusvahelise Mereuurimisnõukogu (ICES) mitme komitee ja töörühma liige ja esimees, UNEP/GIWA Läänemere Testrühma liige (2000). Umbes 70 teadustrükist.
Uusrikas

Ameerika seltskonnadaam Margaret Brown

Tõenäoliselt kõige tuntum uusrikas oli ameeriklannast seltskonnadaam Margaret Brown (neiupõlvenimega Tobin; 1867–1932), kes pääses eluga Titanicu laevahukust. Tema eluloost valmis 1964. aastal muusikalfilm "Uppumatu Molly Brown" ("The Unsinkable Molly Brown"), mis põhineb samanimelisel ja neli aastat varasemal Broadway muusikali lavastusel. Eluajal kutsuti teda hüüdnime järgi Maggie'ks, hiljem postuumselt Molly'ks. Ta pärines Metsiku Lääne vaesest iiri immigrantide perekonnast ning omandas kaevandusärimehe J.J. Browniga abielludes kiiresti rikkuse ja mõjuka ühiskondliku positsiooni. Pärast lahutust abikaasast 1909. aastal oli tal võimalus tegeleda reisimistega Euroopasse kui ka näitena Egiptusesse, naisaktivistina ühiskondlikult kasuliku töö ja filantroopiaga, hilisemas eas samuti ka näitlemisega. 1914. aastal proovis ta edutult teist korda USA Senatisse kandideerida. Esimese maailmasõja ajal juhatas ta Prantsusmaal ühingut American Committee for Devastated France, mis aitas taastada rindejoone taguseid alasid ning kandis hoolt haavata saanud prantsuse ja ameerika sõdurite eest. Heategevuse eest sai ta kohalikult valitsuselt teenetemärgi Légion d'Honneur. Ta suri suure depressiooni ajal 65-aastasena Manhattanil asunud ja ainult naistele mõeldud hotellis Barbizon Hotel, kus oli aastaid elanud. Tema lapsepõlvekodus Hannibalis kui ka Denveri linnas asuvad talle pühendatud majamuuseumid

Venemaa uusrikkad

Pärast NSV Liidu langemist ilmusid Venemaal esile rikkad kui ka oligarhid, keda kutsutakse uusvenelasteks. Enamuses said nad rikkaks kiiresti, tihti kahtlastel asjaoludel, ja oma raha kulutavad nad pigem demonstratiivselt.
Leili Padevest

Leili Padevest (2. august 1945 – 3. märts 2015) oli eesti teletöötaja.
Ta lõpetas 1970 Tartu Riikliku Ülikooli ajakirjanikuna ja sai tuntuks toimetajana Eesti Televisioonis.
Kui 1993. aastal asutati Kanal 2, läks Leili Padevest sinna toimetajaks ja töötas seal kuni surmani.
Martin Hanz

Martin Hanz (sündinud 30. aprillil 1955 Montabauris) on Saksamaa diplomaat.
2009-2011 oli ta Saksamaa suursaadik Eestis.
NATINADS

NATINADS (ingliskeelne lühend sõnadest NATO Integrated Air Defense System) on NATO integreeritud õhukaitsesüsteem, mis kujutab endast ühendust erinevate Euroopa NATO riikide õhujõudude sensorisüsteemide (radarid), juhtimiskeskuste ning relvasüsteemide (hävitajad, maapealsed õhutõrjevahendid) vahel.
USA lahtised meistrivõistlused tennises

USA lahtised meistrivõistlused (ingliskeelne lühinimetus US Open) on tenniseturniir, mis toimub igal aastal septembris. 
USA lahtised meistrivõistlused kuuluvad suure slämmi turniiride hulka.

Eestlased USA lahtistel meistrivõistlustel

Eestlaste parimad tulemused on Kaia Kanepi (2010. ja 2017. aastal) jõudmine veerandfinaali ning Anett Kontaveidi (2015. aastal) jõudmine 4. ringi.
2012. aasta USA lahtiste meistrivõistluste noorteturniiril jõudis Anett Kontaveit finaali.
Msta jõgi

Msta (vene keeles Мста, arvatavasti ka Mustajoki) on jõgi Euroopas Venemaal.
Algab Valdai kõrgustikult Mstino järvest Tveri oblastis. Ülemjooksul voolab põhja ja loodesse. Valdai kõrgustikult laskudes moodustab kardetavaid kärestikke, eriti Borovitši ümbruses, kus jõgi voolab 20 meetri sügavuses lubjakivvi uuristunud orus. Seejärel pöördub edelasse. Suubub Volhovi lähte lähedal Ilmjärve, moodustades delta.
Jõe pikkus on 445 km. Suuremad linnad Msta ääres on Võšni Volotšok ja Borovitši.
Käpp (perekond)

Käpp (Orchis) on käpaliste sugukonda kuuluv perekond taimi.
Varem kuulusid sellesse perekonda ka sõrmkäpad (Dactylorhiza), ent eraldati juurmugulate ehituse iseära põhjal. Käppadel on juurmugulad ümarad, sõrmkäppadel aga sõrmjate harudega.
Rõuma

Ajalugu

Algselt kuulus Piirsalu valda Kullamaa kihelkonnas.
18. sajandi kaartidel on märgitud Reopae mõis.
Kuni 2013. aastani kuulus küla Risti valda.
Looduskaitseühing "Kotkas"

Looduskaitseühing "Kotkas" on Eesti looduskaitseorganisatsioon.
See loodi kui Looduskaitsekooperatiiv "Kotkas" 1989. aastal kolme mehe – Einar Tammuri, Urmas Sellise ja Olev Merivee poolt. Viis aastat hiljem sai tast Looduskaitseühistu "Kotkas", hiljem Looduskaitseühing "Kotkas".
"Kotkas" on tegelenud kotkaste ja must-toonekure kaitse ja loendustega Eestis.
Esimeseks esimeheks oli Einar Tammur (1960–2004). Pärast tema surma sai ühingu juhatajaks Robert Oetjen.
"Kotkas" on Alam-Pedja looduskaitseala hooldajaks. Ühingule kuulub Palupõhja looduskool (kaasomandis Eestimaa Looduse Fondiga).
Tartu õuekohus

Tartu õuekohus (rootsi keeles Dorpats hovrätt) oli Liivi-, Ingeri- ja Karjala kindralkubermangu kõrgeim kohtuorgan (õuekohus) Tartus.
Tartu õuekohus oli Rootsi suurvõimu ajastul 1630. aastal kuningas Gustav II Adolfi käsul avatud Rootsi Kuningriigi kolmas õuekohus Svea õuekohtu (1614) ja Soome Suurvürstkonna Turu õuekohtu (1623) järel, mis loodi Liivi-, Ingeri- ja Karjala kindralkuberner Johan Skytte juhtimisel toimunud ulatusliku kohtureformi tulemusena. Esimese astme kohtuks oli maakohus (Tartus Tartu maakohus – Dorpats häradsrätt), mille apellatsiooniastmena toimis kuni 1639. aastani lossikohus (Tartus Tartu lossikohus), kuid olulisemates asjades toimis esimese ast­me kohtuna ka Tartu õuekohus. Õuekohus oli edasikaebeinstantsiks ka Tartu Ülikooli asutamisel 1632 loodud Tartu ülikoolikohtule.
Hiljem loodi Rootsile kuulunud aladel veel Göta õuekohus (1634) Jönköpingis ja Vaasa õuekohus (1775) Vaasas.
Õuekohtud olid Rootsis kõrgeimaks kohtuks kuni riigikohtu loomiseni 1789.
Põhjasõja ajal viidi Tartu õuekohus ohu kartuses 1702–1703. aastatel Riiga ja muutus Liivimaa õuekohtuks.
Kondivalu

Kondivalu on üks Rakvere 19 linnaosast.

Asukoht

Linnaosa asub Rakvere lõunaosas. Ida pool on piiriks Lepiku linnaosaga Aia tänav, põhja pool piiriks Õpetaja heinamaa linnaosaga Karja tänav, lääne pool piirneb Tammiku linnaosaga, kus piiriks osaliselt Tammiku tänav ning lõuna osas eraldab Lilleoru tänav teda Palermo linnaosast.
Kondivalu linnaosas asuvad Rakvere põhikool ja Juhan Kunderi mälestussammas. Kondivalu linnaosasse jääb ka Rakvere linnakalmistu.

Ajalugu

Tegu on ajaloolise Rakvere pisut kaugema äärelinnaga, mille hoonestamine algas 19. sajandi teisel poolel. Valdavalt hoonestati sealsed tänavad 19. sajandi viimasel kümnendil ja 20. sajandi algul. Kondivalu kujunes Rakvere eellinnaks, mida kesklinnast eraldasid hoonestamata kirikumõisa maad. Keerukas maadejaotus praeguse Rakvere territooriumil soodustas eeslinnade teket ka mõnes perifeersemas piirkonnas, samas jäi mitu ajaloolisele linnasüdamele hoopis lähemat ala pikaks ajaks hoonestamata. Tartu tänav oli ühtlasi linnast väljaviiv postimaantee, mis viis ka populaarse Palermo trahteri juurde. Piki tänavat hakkas vähehaaval kujunema linnalik asustus. 19. sajandi II poole kaartidel on paljud krundid veel tühjad. Valdavalt hoonestati Kondivalu tänavad 19. sajandi viimasel kümnendil ja 20. sajandi algul. Peatänavateks kujunesid Tartu tänav ja Karja tänav (varem Karjamaa, Riia, Peeter I) tänav. Sajandi lõpuks olid tekkinud ka Juhan Kunderi tänav (endine Kalmistu, Tallinna) tänava algusosa ning Aia (Vaestemaja) tänav. Mitmed linnale kuuluvad maatükid olid toona veel kruntideks jagamata. Kondivalu miljööalal on ehedaja mitmekesisena säilinud valdavalt 19. sajandi lõpu / 20. sajandi alguse provintsilinna aguli arhitektuur. 
Kondivalu olnud suhteliselt vaene linnaosa, kus enamik maju on kuulunud maalt linna kolinud talumeestele. Kööktubade või toast ja köögist koosnevate pisikorteritega puidust tööliselamute, kus peremehel endal oli heal juhul pisut avaram korter, sekka eksib ka üksikuid väikese villa tüüpi ühepereelamuid. Korterelamud on hiljem valdavalt kohandatud pereelamuteks ja tänapäevaks ongi suurelt jaolt tegu eramute piirkonnaga.

Nimest

Linna lõunaosa peatänav – Tartu tänav – oli veel saja aasta eest väga korrast ära. See oli sillutamata ja auklik, porine või tolmune. Maarahvas kurtis linna sõites ikka, et kuni Piira sillani pole maanteel vigagi, aga linna piires loksutab tee vankril istujate luud-liikmed lausa ära ja paneb kondid valutama. Nii sai Kondivalu linnaosa oma nime. 
Legendi järgi asus Tartu tänava otsas kõrts, mille hoone praegusest Lilleoru kauplusest üle tee veel alles. Sealt käidi kondivalu vastu rohtu küsimas. Mis see muud oli kui viin ja sellega kaasnesid ikka sekeldused. Nii võiski juhtuda, et pärast valutasid kondid rohkemgi. Kõrts ei tegutse enam eelmise sajandi vahetusest ja kondivalurohtu saab Lilleoru poest.

Tänavaid

Linnaosa peatänavad on Tartu, Juhan Kunderi ja Aia tänav. Lisaks Rahu, Alevi, Olevi, Sulevi, Nurme, Timuti, Metsa, Ristiku, Kanarbiku, Sambla, Mäekalda, Laskeraja tänavad. Samuti Metsa põik, Tikri, Sinilille ja Joosep Maasi tänav. Linnaosa läbivad ka Karja, Lilleoru ja Maasika tänav.
Briti Ida-India Kompanii

Briti Ida-India Kompanii (inglise keeles East India Company (EIC); ka Honourable East India Company (HEIC), the British East India Company ja mitteametlikult John Company) oli 1600. aasta 31. detsembril kuningliku tegevusloa (Royal Charter) saanud aktsiakompanii, mis asutati kauplemiseks Lõuna-Aasiaga. Briti Ida-India Kompanii peamisteks tegevuspiirkondadeks kujunesid India ja Hiina.
Ida-India Kompaniisid asutati ka muudes Euroopa riikides.
Briti Ida-India Kompanii omandas 18. sajandi teisel poolel võimu suure osa India üle. Kompanii rakendas Indias sõjalist jõudu ja täitis administratiivseid funktsioone. 1858. aastal, pärast Sipoide mässu, võttis Briti kroon India oma vahetu võimu alla, kuninganna Victoria kuulutati India keisrinnaks.
Ida-India Kompanii tegevus lõpetati 1874. aasta 1. jaanuaril.
Wendy Holdener

Wendy Holdener (sündinud 12. mail 1993 Unteribergis) on Šveitsi mäesuusataja, kelle põhialaks on slaalom.
2017. aasta maailmameistrivõistlustel Sankt Moritzis võitis ta Alpi kahevõistluses kuldmedali ja slaalomis hõbemedali.
2018. aasta taliolümpiamängudel Pyeongchangis võitis ta slaalomis hõbemedali ja Alpi kahevõistluses pronksmedali ning tuli võistkonnavõistluses olümpiavõitjaks.
Ka 2019. aasta maailmameistrivõistlustel Åres tuli ta Alpi kahevõistluses maailmameistriks.
MK-sarjas tegi ta debüüdi 2010. aasta oktoobris. Esimest korda jõudis ta poodiumile 10. märtsil 2013, kui oli Saksamaal Ofterschwangis slaalomis kolmas. Esimese võidu saavutas ta 23. veebruaril 2016 Stockholmis, kui võitis paralleelslaalomi. Slaalomis on ta poodiumile jõudnud 14 korral, kuid pole sellel alal veel kordagi etapivõitu saanud.
Hooajal 2017–2018 tuli ta MK-sarja üldarvestuses teiseks.
Sport

Ajalugu

Spordi algeid võib leida muisteist mängudest ja sõjapidamisest. Sihiteadlikuks muutus sport Vana-Kreekas, kus kehaline kasvatus seostati võistlusega. Mitmesugustest jõu- ja osavusvõistlustest arenesid suurvõistlused: 776 eKr peeti esimesed olümpiamängud.
Nüüdisaja spordi alguseks peetakse 19. sajandi II poolt, kui hakati korraldama ametlikke rahvuslikke ja rahvusvahelisi võistlusi. Sporti edendas rahvusvaheliste spordiföderatsioonide loomine ja olümpiamängude taassünd (1896; kaasaegsed olümpiamängud). Eriti kiiresti on sport arenenud pärast Teist maailmasõda.
Eestis algas sihipärane spordi-, eelkõige raskejõustikuharrastus 1890. aastatel. Raskejõustik jäigi kauaks kõige menukamaks spordialaks. Kui 19. ja 20. sajandi vahetusel asutati esimesed spordiseltsid, lisandusid jalgrattasport, jooks, võimlemine, jalgpall, poks, ujumine ja uisutamine. 1912. aasta Stockholmi olümpiamängudel kuulus Venemaa võistkonda ka eestlasi. Selleks ajaks oli teiseks edukaks alaks saanud kergejõustik. Iseseisvas Eestis saavutasid kõrge rahvusvahelise taseme laskesport, purjetamine, jääpurjetamine, male ja meeste kergejõustik, endiselt võidukad olid raskejõustiklased.

Spordirajatised

Sportimise keskkond ehitatakse võistlusreegleile vastavalt. Staadion on rajatis, mis võimaldab mitmesuguste spordivõistluste korraldamist, peamiselt kergejõustikus ja jalgpallis. Sisevõistluste jaoks ehitatakse võimlaid, ujumisvõistluste jaoks ujulaid, jalgrattavõistluste jaoks velodroome.

Spordiga kaasnevad nähtused

Spordi kaasnähuks on doping, mille levik on suurenenud koos võistlustel antavate auhindade kaalukusega .
Mõnel spordialal esineb sageli vigastusi.
Võistkondlik tippsport on suurel määral äriline, kus sportlased on ühtlasi müügi ja ostu objektiks.
Indra (perekonnanimi)

Indra on eesti perekonnanimi.
Nimede eestistamisel määrati Indra uueks perekonnanimeks isikutele, kelle perekonnanimi oli Pressnikoff (Tallinnas, 1937. aastal). Paul-Otto Indra palvel kanti Indra perekonnanimede kaitseregistrisse nr. 329 all (Siseministeeriumi teadaanne 15. juulist 1937).
1. jaanuari seisuga 2017 sellise perekonnanimega inimesi Eestis ei ela või on neid vähem kui 5.
Lembitu park (Paide)

Lembitu park on park Paides, Pärnu tänava ääres.
Park planeeriti aastatel 1936–1937, oma praeguse kuju sai ta 1980. aastatel.
1975. aastal püstitati parki kõrge Nõukogude sõjaväelase Johannes Raudmetsa monument, mis teisaldati 2007. aastal ja viidi Eesti ajaloomuuseumisse.
Pargis asub Järvamaa muuseum ning vahetult pargi naabruses asuvad Järvamaa Haigla ning veetorn-elamu.
Niue

Ajalugu

Saare avastas James Cook 1774. aastal. 
1901. aastast on Niue Uus-Meremaa omavalitsuslik valdus.